Motorwerktuigkundige rits glo in kliënt se kar rond(Argieffoto) ŉ 34-jarige motorwerktuigkundige is vasgetrek nadat hy glo sonder toestemming met ŉ kliënt se motor rondgerits het. Hy het na bewering ook geweier om die motor aan die kliënt terug te gee nadat hy dit reggemaak het. Volgens brig. Selvy Mohlala, polisiewoordvoerder, het die polisie Sondag ŉ klag ontvang dat ŉ motorwerktuigkundige van Kwamhlanga, naby Mbombela (Nelspruit), Mpumalanga, weier om die klaagster se motor terug te gee. “Verslae dui aan die klaagster se Chevrolet Aveo het ŉ enjinfout gehad en sy het toe haar motor na die werktuigkundige geneem om reggemaak te word. Sy het ŉ bedrag van R800 vir dié dienste betaal,” sê Mohlala. “Toe die klaagster haar motor wou terughê, het die man geweier om dit terug te gee, met verwysing na die kwessie dat hy nog nie klaar was nie. Hy het ook ŉ bedrag van R6 000 geëis. “Hoewel die klaagster daarop aangedring het dat die werktuigkundige haar motor moet teruggee, het die man aanhou weier.” Volgens Mohlala is hy oënskynlik later gewaar dat hy met die klaagster se motor rondrits, sonder haar toestemming. Die klaagster het ŉ saak van die gebruik van eiendom sonder die toestemming van die eienaar aanhangig gemaak. Die verdagte sal na verwagting Dinsdag in die landdroshof in Kwamhlanga verskyn. Lt.genl. Semakaleng Manamela, die provinsiale polisiekommissaris in Mpumalanga, het sake-eienaars gewaarsku om die uitbuiting van gemeenskappe, veral vroue en kwesbare groepe, te vermy. “Dit is moontlik dat die werktuigkundige dalk voordeel daaruit getrek het dat die klaagster ŉ vrou is en min van voertuie weet. Hierdie neiging moet nou end kry,” sê Manamela.